b"\n_START_ARTICLE_\nLa ca\xc3\xa7a del lle\xc3\xb3\n_START_SECTION_\nTema\n_START_PARAGRAPH_\nDelacroix estava fascinat pel tema de la lluita entre homes i animals salvatges, igual que Rubens (vegeu per exemple, la seva Ca\xc3\xa7a de l'hipop\xc3\xb2tam), al que admirava. Aquesta \xc3\xa9s una de les causa per les quals ja havia tractat amb anterioritat, i va repetir, el tema de la ca\xc3\xa7a del lle\xc3\xb3, en especial des de la seva estada al Marroc, on va fer diversos esbo\xc3\xa7os i dibuixos de l'enfrontament entre l'home i l'animal. Per exemple, al Museu d'Orsay es conserva un esb\xc3\xb3s de 1854 que li serveix per estudiar el moviment, que va comen\xc3\xa7ar a l'aire lliure per\xc3\xb2 va acabar al seu taller. El quadre resultant, acabat el 1855, es troba al Museu de Belles Arts de Bordeus. Aix\xc3\xb2 no obstant, el quadre realitzat el 1861 \xc3\xa9s considerat la representaci\xc3\xb3 de ca\xc3\xa7a major a la que millor s'integren els personatges a la lluita, de manera comparable a com ho fan les forces de la natura.\n_START_SECTION_\nDescripci\xc3\xb3\n_START_PARAGRAPH_\nLa ca\xc3\xa7a del lle\xc3\xb3 de 1861 il\xc2\xb7lustra una escena de ca\xc3\xa7a en un paisatge amb dunes, que apareixen a la dreta, i el mar blau fosc a l'esquerra. D'aquesta manera, per a representar la natura aquesta queda redu\xc3\xafda a les seves forces elementals; cel (aire), aigua i terra. Sobre l'escena, un cel ennubolat, com \xc3\xa9s t\xc3\xadpic de l'autor. Observant detingudament l'escena es pot apreciar que hi ha dos persones que han estat derribats a la lluita i un altre -amb camisa blanca- que ja est\xc3\xa0 mort, per\xc3\xb2 encara en queden quatre que es dirigeixen contra les feres amb la intenci\xc3\xb3 de matar-les, i un m\xc3\xa9s que es lla\xc3\xa7a a l'atac. La llum \xc3\xa9s irreal, fins i tot el cel sembla il\xc2\xb7luminat per dos sols, un de migdia a la dreta del quadre i un altre que es pon, pintant de vermell l'horitz\xc3\xb3.\n_START_SECTION_\nComposici\xc3\xb3\n_START_PARAGRAPH_\nEl quadre es compon basant-se en dues diagonals que es tallen, formant una estructura triangular que Delacroix ja havia emprat en pintures molt diferents, com La barca de Dante, La llibertat guiant el poble o Gr\xc3\xa8cia sobre les ru\xc3\xafnes de Missolonghi. En aquest cas per\xc3\xb2, sembla que es tracta d'un doble triangle, ja que a la base, al centre, hi ha una altra estructura triangular formada pel lle\xc3\xb3 mascle i els dos homes ajupits m\xc3\xa9s propers._NEWLINE_Al centre, destacat per mitj\xc3\xa0 de la llum, \xc3\xa9s on s'agrupa l'escena. La lluita en si mateixa descriu un moviment circular, formant un torbell\xc3\xad d'homes i animals (lleons i cavalls). Els homes volen ser \xc3\xa0rabs, bruns, algun potser negre, la majoria amb turbant, reaccionen de manera instintiva i amb moviments el\xc3\xa0stics, i acaben per tenir una certa semblan\xc3\xa7a amb els animals."